טונאלי מושווה לאגדה ונמצא על הכוונת של יונייטד, החלוצים הוותיקים ינסו לשקם את הקריירה ב-22:00 ב-ONE2. באלוטלי חימם: "רונאלדו לא מעניין אותי"
הגיוני מאוד שהשם של ברשה לא יצלצל לרובכם כמוכר, בכל זאת היא נודדת בין הליגה הראשונה לשנייה, וגם כשהיא בסרייה א' הקבוצה הזו מעולם לא הייתה בצמרת או עשתה דברים מרגשים מדי. עם זאת, העונה משהו קורה במועדון הצנוע הזה; יש שיגידו שזה מזל או סתם צירוף מקרים, שעברו בסך הכול כמה משחקים בודדים, אבל ב-2019/20 לביאנקאזורי יש שאיפות גבוהות בזכות כמה שחקני מפתח, שרגע לפני המשחק הביתי מול האלופה יובנטוס הערב (שלישי, 22:00), שווה לכולכם להכיר כדי שלא תגידו אחרי זה "לא ידעתי".
הראשון ואולי המשמעותי ביותר הוא סנדרו טונאלי. מדובר בסך הכול בילד בן 19, שגדל במועדון ופרץ לתודעה בעונה שעברה כשסייע לברשה להעפיל לסרייה א' עם שלושה שערים ושבעה בישולים בליגה, דבר שמשך עניין רב מענקיות אירופה. למרות זאת, אף הצעה לא הגיעה לקבוצה מכיוון שמועדונים כמו אייאקס, דורטמונד ובייחוד מנצ'סטר יונייטד שאף שלחה סקאוטים לאחד המשחקים של ברשה העונה, רצו לראות למה הקשר האחורי הצעיר מסוגל גם בליגה בכירה וקשה יותר.
באותו המשחק, העולה החדשה רשמה הפסד 4:3 בעשרה שחקנים, כשטונאלי עוד עזר לסחוף את הקבוצה שלו ליתרון 1:3, אך הוחלף בדקה ה-79 וקיבל בכל זאת ציון גבוה בתקשורת האיטלקית שהייתה מלאת שבחים. השדים האדומים מחפשים קשר אמצע בידיעה שימיו של נמניה מאטיץ' במועדון כבר לא רבים, והבחור הצעיר שהושווה לא אחת לאנדראה פירלו (לא רק בגלל השיער הארוך) גרם ליונייטד להתרשם, אך לברשה אין כוונה לשחרר אותו בכזאת קלות.
לשחקן הכישרוני יש חוזה עד 2021 בקבוצה, לה יש אופציה להאריך את ההסכם עמו בשנה נוספת. יחד עם זאת, כולכם בוודאי כבר מבינים איך זה עובד – ברגע שמועדון גדול באירופה רוצה מספיק ומפעיל את "שריר הכסף", אין יותר מדי פתרונות עבור ברשה, ועושה רושם שפנייה כזו תגיע מאוד בקרוב. האיטלקי דווקא לא ממש ממהר: "אנשים מרוצים כשמשווים אותי לשחקנים גדולים, אבל כשאני חוזר הביתה ומסתכל במראה אני תמיד סנדרו טונאלי. אי אפשר לדעת מה יהיה מחר ומה הבחירה הכי טובה עבורי, אולי זו מילאן ואולי יובה, ואולי בכלל אשאר בברשה ואעביר כאן את כל הקריירה".
עושה רושם שכבר בחלון ההעברות הקרוב של החורף, יונייטד, אייאקס ודורטמונד יתחרו על שרותיו של "אנדראה פירלו החדש", שאף רשם 15 הופעות בנבחרות הצעירות של איטליה וקיבל זימון בכורה לסגל הבוגר של האזורי מרוברטו מנצ'יני כבר בנובמבר 2018, אך לצערו עדיין לא רשם את הבכורה המיוחלת. אין ספק שהמשחק הקרוב שלו נגד יובנטוס הוא במה מצוינת להבריק ולתת את הפוש האחרון כדי לשים את החותמת הסופית לכל אריות אירופה שהוא אכן ברמה הנדרשת, ושהגיל לא יבהיל אתכם (הוא בטח לא מבהיל אותו) – לפי ביצועיו הסיכויים שימשיך בברשה גם אחרי סיום העונה הנוכחית הם קטנים.
השחקן השני שעוזר לברשה לחלום בגדול העונה הוא מי שמביא איתו הרים של ניסיון, ועליו דווקא רוב הסיכויים ששמעתם – אלסנדרו מאטרי. החלוץ הוותיק (35) עבר כמעט בכל מועדון אפשרי בליגה ונדד מהשאלה להשאלה בין קבוצות כמו מילאן, קליארי, יובנטוס, פיורנטינה, גנואה, לאציו וססואולו לפני שהגיע הקיץ בהשאלה מהאחרונה לעולה החדשה ממש עם סגירת מועד ההעברות של הקיץ.
מאטרי לא הספיק לקחת חלק ביותר מדי משחקים עד כה בליגה השנה, כאשר בצמד המחזורים הראשונים ובזמן שהיה שייך לנרו ורדי לא שותף, ובשני המשחקים האחרונים רשם רק דקות בודדות כיוון שהוא אינו בכושר משחק מלא. אין זה סוד שהקריירה שלו נמצאת לקראת הסוף, אבל גם הוא וגם הקבוצה שלו יכולים להרוויח בענק מהשידוך הזה, וכמו רבים שעשו ב-2019/20 מעבר לקבוצה קטנה יותר בגיל מתקדם ופורחים בינתיים באופן יחסי כמו פרנק ריברי לפיורנטינה או רוברטו סולדאדו בגרנאדה הספרדית, גם האיטלקי רוצה להזכיר נשכחות ולחוות פריחה מחודשת.
את השם האחרון כולכם כבר תכירו – מריו באלוטלי. החלוץ הסורר סוף סוף חזר לארץ המגף אחרי תקופה בינונית באנגליה ובצרפת, ומדובר בחלוץ שבשיאו יכול למצוא את הרשת בכל רגע נתון. הבעיה הגדולה היא שנכון לעכשיו, השחקן בן ה-29 מעבר לשיאו אך הוא יודע שזה בכלל לא מאוחר לתקן. בעונה שעברה אותה התחיל בניס לא הצליח להבקיע בליגה, אך כשהצטרף למארסיי בחורף הוא סיים עם מאזן לא רע בכלל של שמונה שערים ב-15 הופעות והזכיר למבקרים מה הוא יודע לעשות.
החזרה לארץ המגף היא לא צעד פשוט עבור באלוטלי, אבל הוא יכול להפוך את המהלך למשתלם. תמיד היו לו בעיות עם התקשורת באיטליה שמרבה לחפש אותו, אבל בברשה יהיה לו את השקט שהוא צריך מכיוון שמדובר בעולה חדשה שלא מקבלת יותר מדי תשומת לב – דבר שיכול לשחק לטובתו. דווקא כשאור הזרקורים לא יהיה סביבו, זו תהיה ההזדמנות של החלוץ להבריק, ועבור אוהדי הקבוצה שלו מדובר באטרקציה לא קטנה ויופי של סיבה לצאת מהבית ולהגיע למשחקים, דבר שגם יניב רווח כלכלי ויעשה פלאים לעתיד המועדון.
ברשה לא חזירה. כל מה שהקבוצה רוצה לעשות העונה זה להישאר בסרייה א', ואחרי שחזרה לראשונה מאז 2010/11 אין שום סיבה שיחד איתו היא לא תעשה את זה. באלוטלי עצמו נשמע חדור מטרה לקראת המפגש מול יובנטוס, שצפוי להיות המשחק בו יערוך את הופעת הבכורה שלו בקבוצתו החדשה אחרי עונש הרחקה שהוא סחב עמו ממארסיי: "מעולם לא עבדתי קשה יותר. התאמנתי בחודש וחצי האחרונים יותר ממה שעשיתי במשך עשור. אין לי כושר למשחק מלא, אבל בפעם האחרונה ששקלתי כמו עכשיו הייתי במנצ'סטר סיטי".
החלוץ, איך לא, נשאל על ה-שחקן של הסרייה א', כריסטיאנו רונאלדו, ודיבר על האפשרות שיפגוש אותו (יצטרך לחכות למשחק באליאנץ שכן הפורטוגלי יזכה למנוחה): "המטרה שלי היא קודם כל להיות עם נבחרת איטליה ביורו, לחזור לכושר ולעזור לברשה. רונאלדו הוא אחד מהשחקנים הטובים ביותר בעולם וזה נהדר להתמודד מול הטובים ביותר, אבל אנסה להבקיע ולשחק איך שאני תמיד משחק. הנוכחות שלו לא ממש מעניינת אותי". האוהדים של הביאנקאזורי ללא ספק כבר לא יכולים לחכות לקרב הלוהט הזה, ולמען האמת גם אנחנו לא. דבר אחד בטוח והוא שבניגוד למרבית התחזיות ברשה צפויה לתת פייט רציני לאלופה, במיוחד כעת בהיעדרו של CR7. מה שכן, הכוכב יכול להיות “רגוע” כי על המגרש יהיה חלוץ עם חגיגות לא פחות מיוחדות משלו.